  Виталий Пронин Яганысь ӵыж-выль школа.Туэ арысен Россия нимысьтыз саклык висъяны кутске выль школаос пуктонлы. Та программае пыриськыны чакла элькунмы но.Кун Кенешысь Наукая, дышетонъя, культурая но егитъёсын ужан политикая ялан ужась комиссилэн кивалтӥсез Наталья Сударикова верамъя,  программае воштонъёс но ватсанъёс пыртэмын луыны быгатозы на. Но туннэ нуналлы тодмо ни: школа пуктыны кулэ луись коньдонлэсь 30 процентсэ шедьтыны кулэ улос, 70 процентсэ висъялоз Россия. Мукетыз но курон  пусъемын ни: городэ пуктоно школа ӧжытсэ 1 сюрс пиналлы тырмымон луыны кулэ, гуртэ - 500 пиналлы.- Асьтэос тодӥськоды, гурт школаосын нылпиосмы чиньыен лыдъямон кылемын, школа пуктон понна соосты ваньзэс ёрос центре огазеяно луоз, - шуиз Наталья Алексеевна. - Нош городэ школа пуктон сярысь малпаськоно. Кылсярысь, Ижысь «Столичный» микрорайонэ со туж кулэ - отын инты но вань.  Ижысь ик Орджоникидзе, Ленин урамъёсын улӥсьёс понна бадӟым школа ӧвӧл, эшшо ке отын али быдэс микрорайон пуктӥське. Луонлык вань дыръя, со борды кырмиськоно, огзэ ке но школаез пуктоно. Тросаз гуртъёсы берло дыре соос ӝутэмын ке вал, Ижын берлоез 2000-тӥ арын усьтӥськиз.- Туж оскисько, Сьӧлта черкогуртын покчи классъёслы школа кылдоз шуыса, - вераз Н. Сударикова. - Та борды кутскыны кема выриськом ни, котькуд дышетскон ар азьын шугъяськонъёс кылдо, школа тылпу кысӥсьёслэн но Роспотребнадзорлэн куронъёссылы тупамтэысь.Элина Жуйкова Туспуктэм: www.sdelanounas.ru Теги: гуртшкола дышетон Удмуртиезазинтон  